মোঃ নজরুল ইসলাম খান

মোঃ নজরুল ইসলাম খান (১৯৫৯– ২০২১) একজন বাংলাদেশী শিক্ষাবিদ। তিনি ঢাকা বিশ্ববিদ্যালয়ের পুষ্টি ও খাদ্য বিজ্ঞান ইনস্টিটিউটের অধ্যাপক ও জেড এইচ সিকদার বিজ্ঞান ও প্রযুক্তি বিশ্ববিদ্যালয়ের উপাচার্য ছিলেন।

 প্রারম্ভিক ও শিক্ষাজীবন 
১৯৫৯ সালে নজরুল ইসলাম খান পাকিস্তানের পূর্ব পাকিস্তানের পাবনা জেলার সিরাজগঞ্জ মহকুমার সোহাগপুর গ্রামে (বর্তমানে বাংলাদেশের সিরাজগঞ্জ জেলার বেলকুচি উপজেলায় অবস্থিত) জন্মগ্রহণ করেন। আইডিয়াল হাই স্কুল থেকে মাধ্যমিক ও ঢাকা কলেজ থেকে উচ্চ মাধ্যমিক শিক্ষা লাভের পর তিনি ঢাকা বিশ্ববিদ্যালয় থেকে পরিসংখ্যানে ১৯৮১ সালে স্নাতক ও ১৯৮২ সালে স্নাতকোত্তর অর্জন করেন। এরপর ১৯৯৮ সালে তিনি পুষ্টি পরিকল্পনার উপর এমএস অর্জন করেন এবং ২০০২ সালে ফিলিপাইন লস বানোস বিশ্ববিদ্যালয় থেকে হিউমেন নিউট্রিশনের উপর পিএইচডি লাভ করেন।

 কর্মজীবন 
স্নাতকোত্তর লাভের তিন বছর পর তথা ১৯৮৫ সালে তিনি বাংলাদেশে শিল্প ব্যাংকে চাকরি লাভ করেন। এরপরের বছর তিনি ঢাকা বিশ্ববিদ্যালয়ের পুষ্টি ও খাদ্য বিজ্ঞান ইনস্টিটিউটে প্রভাষক হিসেবে যোগ দেন। তারপর তিনি ২০০৪ সালে পুষ্টি ও খাদ্য বিজ্ঞান ইনস্টিটিউটে অধ্যাপক হিসেবে যোগ দেন। ২০১১ সালে তিনি জেড এইচ সিকদার বিজ্ঞান ও প্রযুক্তি বিশ্ববিদ্যালয়ের উপ-উপাচার্য এবং একই বছর থেকে পরবর্তী বছর পর্যন্ত তিনি একই বিশ্ববিদ্যালয়ের উপাচার্য ছিলেন। ২০১৬ সালে তাকে অতীশ দীপঙ্কর বিজ্ঞান ও প্রযুক্তি বিশ্ববিদ্যালয়ের উপ-উপাচার্য হিসেবে নিয়োগ দেওয়া হয়েছিল। ২০১৭ সালে সেকুল ইসলাম নতুন উপাচার্য হওয়ার পর উপ-উপাচার্য হিসেবে তার মেয়াদ শেষ হয়।

 মৃত্যু 
১৮ এপ্রিল ২০২১ সালে ঢাকার একটি হাসপাতালে কোভিড-১৯-এ ভুগে নজরুল ইসলাম খান মৃত্যুবরণ করেন।

 তথ্যসূত্র 

বিষয়শ্রেণী:১৯৫৯-এ জন্ম
বিষয়শ্রেণী:২০২১-এ মৃত্যু
বিষয়শ্রেণী:কোভিড-১৯ বৈশ্বিক মহামারীতে মৃত্যু
বিষয়শ্রেণী:অতীশ দীপঙ্কর বিজ্ঞান ও প্রযুক্তি বিশ্ববিদ্যালয়ের উপাচার্য
বিষয়শ্রেণী:জেড এইচ সিকদার বিজ্ঞান ও প্রযুক্তি বিশ্ববিদ্যালয়ের উপাচার্য
বিষয়শ্রেণী:ঢাকা বিশ্ববিদ্যালয়ের অধ্যাপক
বিষয়শ্রেণী:ঢাকা বিশ্ববিদ্যালয়ের প্রাক্তন শিক্ষার্থী
বিষয়শ্রেণী:সিরাজগঞ্জ জেলার ব্যক্তি
বিষয়শ্রেণী:আইডিয়াল স্কুল অ্যান্ড কলেজের প্রাক্তন শিক্ষার্থী
বিষয়শ্রেণী:ঢাকা কলেজের প্রাক্তন শিক্ষার্থী